Document ID: 31988L0465

Smernica Komisie
z 30. júna 1988,
ktorou sa prispôsobuje technickému pokroku smernica Rady 78/764/EHS o aproximácii právnych predpisov členských štátov o sedadle vodiča kolesových poľnohospodárskych alebo lesných traktorov
(88/465/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 74/150/EHS zo 4. marca 1974 o aproximácii právnych predpisov členských štátov o typovom schválení kolesových poľnohospodárskych alebo lesných traktorov [1], v poslednom znení smernice 88/297/EHS [2], najmä na jej článok 11,
keďže vzhľadom na získané skúsenosti a berúc do úvahy súčasný stav techniky je teraz možné zmeniť a doplniť klasifikáciu univerzálnych traktorov uvedenú v smernici 78/764/EHS [3] v ostatnom znení smernice 87/354/EHS [4] a vypracovať určité ustanovenia tejto smernice presnejšie a úplnejšie;
keďže táto nová klasifikácia bola na základe výsledkov výskumu vykonaného v Európe a v Spojených štátoch amerických prijatá aj ISO;
keďže opatrenia tejto smernice sú v súlade so stanoviskom Výboru pre prispôsobenie sa technickému pokroku smerníc týkajúcich sa odstránenia technických prekážok v obchode v oblasti traktorov pre poľnohospodárstvo a lesníctvo,
PRIJALA TÚTO SMERNICU:
Článok 1
Prílohy I a II k smernici 78/764/EHS sa týmto menia a dopĺňajú v súlade s prílohou k tejto smernici.
Článok 2
1. Od 1. októbra 1988 členské štáty nesmú:
a) - odmietnuť, pokiaľ ide o typ traktora, udeliť EHS typové schválenie, odmietnuť vydať doklad podľa článku 10 ods. 1, poslednej zarážky smernice 74/150/EHS alebo odmietnuť udeliť vnútroštátne typové schválenie, alebo
- zakázať zavedenie traktorov do premávky,
ak sedadlo vodiča v tomto type traktora alebo traktorov vyhovuje ustanoveniam tejto smernice;
b) - odmietnuť, pokiaľ ide o typ sedadla vodiča, EHS typové schválenie komponentu, alebo odmietnuť udeliť vnútroštátne typové schválenie, ak sedadlá toho typu vyhovujú ustanoveniam tejto smernice, alebo
- zakázať umiestnenie takých sedadiel vodiča na trhu, ktoré nesú znak typového schválenia komponentu pre EHS vydaný v súlade s ustanoveniami tejto smernice.
2. Od 1. októbra 1989 členské štáty:
a) - nevydajú ďalej doklad podľa článku 10 ods. 1, poslednej odrážky smernice 74/150/EHS pre typ traktora, ktorého sedadlo vodiča nevyhovuje ustanoveniam tejto smernice,
- môžu odmietnuť udeliť vnútroštátne typové schválenie pre typ traktora, ktorého sedadlo vodiča nevyhovuje ustanoveniam tejto smernice;
b) - neudelia EHS typové schválenie komponentu pre typ sedadla vodiča, ak toto sedadlo nevyhovuje ustanoveniam tejto smernice,
- môžu odmietnuť udeliť vnútroštátne typové schválenie komponentu pre typ sedadla vodiča, ak toto sedadlo nevyhovuje ustanoveniam tejto smernice.
Článok 3
Členské štáty uvedú potrebné ustanovenia do účinnosti tak, aby vyhovovali tejto smernici najneskôr 30. septembra 1988. Bezodkladne informujú o tom Komisiu.
Článok 4
Táto smernica je adresovaná členským štátom.
V Bruseli 30. júna 1988

Labels: 8
6